Vastalause

**Ottelutuloksen sopiminen 1. Divisioonassa 1.4.2017**

Ottelutapahtumat 1. Divisioonan ottelussa OPT-86 – TIP-70 2:

Kun ottelussa oli pelattu oikean pöytäkirjan mukaan (mutta väärässä järjestyksessä) neljä kaksinpeliä, tilanne oli 2-2. Joukkueet tekivät tässä tilanteessa sopimuksen pelaamattomista kahdesta ottelusta, luovuttivat toinen toisilleen yhden kaksinpelin ja siirtyivät tilanteessa 3-3 suoraan nelinpeliin. Tällä menettelyllä molemmille joukkueille oli jo luvassa sarjapiste, vaikka eivät olleet voittaneet vaaditut kolme ottelua.

Järjestelyllä TIP-70 sai **yhden sarjapisteen**, joka loppupeleissä tarkoitti että seura (MBF 2 -joukkueen sijaan) **yhden pisteen turvin** vältti suoran putoamisen sarjasta.

Katsomme, että menettely sotii vahvasti liiton sarjasääntöjä vastaan (kohta 6.12.5).

Pöytätennisliiton sarjasäännöt:

6.12.5  Eettinen lähtökohta on, että seurat, joukkueet ja pelaajat pyrkivät kilpailutilanteessa parhaaseen mahdolliseen suoritukseen. Jos seura on sopinut kilpailutapahtuman tuloksesta etukäteen, liittohallitus määrää sille rangaistuksen soveltaen kohdan 6.12 määräyksiä ja liiton sääntöjen 7 §. Urheilijaan ja toimitsijaan, joka on osallistunut tuloksen sopimiseen, sovelletaan samaa normistoa.

Ottelupöyäkirjan ulkopuolella pelattiin kaksi ottelua, jotka menivät tasan 1-1. Tulosten siirtely varsinaiseen pöytäkirjaan ”luovutuksien muodossa” oli kuitenkin väärä päätös ja täyttää sopupelin kriteerit. Sarjajärjestelmään kuuluu se, että arvonnalla on merkitystä ja pelaamatta voi jäädä otteluita, jotka joukkue voisi voittaa.

Tiedämme, että pelaajan on mahdollista sääntöjen puitteissa luovuttaa yksittäinen ottelu. Jos luovuttaminen kuitenkin tapahtuu **ehdollisena,** niin kuin nyt tässä tapauksessa, siitä seuraa välittömästi urheilun perusarvojen loukkaus ja kyseessä on siis pykälässä 6.12.5. mainittu kielletty tuloksen etukäteen sopiminen.

Esitämme, että liitto rankaisee seuroja vähintään poistamalla sopimisella saavutetut edut, esimerkiksi soveltamalla sääntöjen kohtaa 6.12.2.

Tarvittaessa voimme antaa tapahtumaa edeltäneestä sekoilusta lisäselvitystä. Luotamme kuitenkin siihen, että liitto jo yllä olevalla ja omilla selvityksillään oikaisee tapahtuneen urheilullisen vääryyden.

Espoossa 2.4.2017

Mejlans Bollförening rf.

Thomas Hallbäck

hallbackthomas@gmail.com

050-3353801